Predkladacia správa

Podpredseda vlády Slovenskej republiky pre európske záležitosti, ľudské práva a menšiny spolu s ministrom vnútra predkladajú iniciatívny materiál, ktorého cieľom je informovať vládu o aktivitách v rámci boja proti obchodovaniu s ľuďmi.

Materiál stručne predstavuje súčasný stav boja proti obchodovaniu s ľuďmi v Slovenskej republike, legislatívny stav týkajúci sa tejto problematiky (v medzinárodnom práve i vo vnútroštátnom práve), ako aj návrhy krátkodobých a strednodobých opatrení na posilnenie boja proti obchodovaniu s ľuďmi.  Tieto návrhy vytvárajú predpoklady pre prijatie komplexného Národného akčného plánu boja proti obchodovaniu s ľuďmi do konca roku 2005.

Materiál počíta s vyčlenením finančných prostriedkov vo výške 1 000 000 Sk na financovanie aktivít spojených s pomocou obetiam obchodovania s ľuďmi v roku 2005 z rozpočtovej kapitoly ministerstva vnútra. Súčasne sa navrhuje zvýšenie celkových početných stavov Policajného zboru na rok 2006 o 14 miest policajtov, ktoré budú účelovo viazané na posilnenie odboru obchodovania s ľuďmi, sexuálneho vykorisťovania a podpory obetí úradu boja proti organizovanej kriminalite Prezídia Policajného zboru a na vytvorenie podmienok na zriadenie vysunutých pracovísk odboru v regiónoch SR. Financovanie aktivít súvisiacich s bojom proti obchodovaniu s ľuďmi bude riešené v Národnom akčnom pláne boja proti obchodovaniu s ľuďmi. Zároveň sa navrhuje vymenovať národný koordinátor pre boj proti obchodovaniu s ľuďmi, ktorý bude koordinovať prípravu Národného akčného plánu ako aj aktivity súvisiace s bojom proti obchodovaniu s ľuďmi.

Po prerušení rokovania vlády o materiály na 140. schôdzi vlády SR dňa 13. júla 2005 sa materiál predkladá s novým znením návrhu uznesenia, ktoré zohľadňuje dohodu Ministerstva financií SR a Ministerstva vnútra SR o vyčlenení 1.000.000 Sk na financovanie aktivít spojených s pomocou obetiam obchodovania s ľuďmi v roku 2005 z rezerv Ministerstva vnútra SR a navýšení početných stavov Policajného zboru v návrhu štátneho rozpočtu na rok 2006 o 14 miest policajtov-odborníkov pre oblasť obchodovania s ľuďmi, ktoré bude uplatnené pri zostavovaní štátneho rozpočtu na rok 2006.

Materiál sa predkladá bez rozporov a okrem vyššie uvedených finančných požiadaviek, ktoré budú riešené z rezerv Ministerstva vnútra SR a v rámci návrhu štátneho rozpočtu na rok 2006, nemá dopad na verejné financie, zamestnanosť, životné prostredie alebo podnikateľské prostredie.